
Benzidronát szintézisének vizsgálata

          Biszfoszfonátokat posztmenopauzás oszteoporózis (csontritkulás), Paget-kór, és tumorindukált hypercalcaemia kezelésére alkalmazzák, de újabban egyre több adat szól a direkt daganat (mell, prosztata) és parazitaellenes hatásukról is, továbbá csökkentik a HIV-vírus egyes gyógyszerekkel szemben mutatott rezisztenciáját, így egyre növekszik irántuk az érdeklődés.
          Kutatómunkám során az 1-hidroxi-2-feniletilidén-1,1-bisz(foszfonsav), illetve nátrium sójának (benzidronsav, illetve benzidronát) az előállításával foglalkoztam.
                              [image: ]
          Benzidronsav/benzidronát esetén az irodalomban leírt eljárások döntő része az Arbuzov-reakción alapul (α-ketofoszfonát előállítása, majd egy P-species addíciója az oxocsoportra), és nem vizsgálták a többi dronát előállításánál leggyakoribb szintézis utat, a megfelelő karbonsavból foszfor-trikloriddal és foszforossavval történő előállítást. Célunk a Tanszéken kifejlesztett módszer kiterjesztése1,2 volt, egy hatékony, magas termelést biztosító szintézis kidolgozása a reagensek optimális arányának felderítésével. A korábbi tanszéki tapasztalatok alapján a dronsavak/dronátok előállítására az egyedül foszfor-trikloridot alkalmazó eljárás vált be legjobban, ezt kívántuk megvizsgálni benzidronát esetében is. Elsősorban a fenilecetsavból kiinduló eljárást vizsgáltuk, de tanulmányoztuk a fenilecetsav kloridból és fenilecetsav etilészterből történő előállítás lehetőségeit is. Új megfigyelés a foszforossav pozitív hatása a termelésre, amely eddig a tanszéken vizsgált egyik biszfoszfonát előállításakor sem volt tapasztalható metánszulfonsav oldószer használata esetén.

